Spesiale heffings: Vir wat? Wie besluit? Wie betaal? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Spesiale heffings: Vir wat? Wie besluit? Wie betaal?
Spesiale heffings: Vir wat? Wie besluit? Wie betaal?
Die meeste mense wat deeltitel-eenhede koop, verstaan baie min oor die aanspreeklikhede en verantwoordelikhede uniek aan hierdie tipe eiendom-eienaarskap – totdat hulle werklik daarmee te doen kry as die geregistreerde eienaars van die eenheid. Maar hulle het al gehoor van die maandelikse heffing, en die een waarvan hulle ook gehoor het en vrees – met goeie rede – is die spesiale heffing.
Oplegging van ŉ spesiale heffing
Beide die Wet op Deeltitels en die voorgeskrewe reëls laat die besluit om ŉ spesiale heffing op te lê oor aan die uitsluitlike diskresie van die trustees. Die Wet sê ŉ spesiale bydrae “word betaalbaar met die aanneem van ŉ besluit in hierdie verband deur die trustees” en die reël sê “Die trustees mag … spesiale heffings op die eienaars oplê”. Dit sou vir eienaars moontlik wees om ŉ uitgawe wat hulle as ŉ liggaam moet goedkeur – soos ŉ verbetering aan die algemene eiendom – deur ŉ spesiale heffing te befonds, maar gewoonlik het eienaars nie ŉ sê nie, hulle moet eenvoudig betaal.
Twee vereistes vir trustees om ŉ spesiale heffing op te lê
Wetgewing maak egter die trustees se mag om ŉ spesiale heffing op te lê voorwaardelik op twee vereistes. Die eerste is dat die spesiale heffing nodig moet wees en die tweede is dat ŉ spesiale heffing nie opgelê kan word om te betaal vir ŉ uitgawe alreeds goedgekeur in die begroting van die laaste AJV nie. Nodig beteken dat ŉ spesiale heffing nie opgelê kan word vir ŉ uitgawe wat kan wag vir insluiting in die volgende finansiële jaar se begroting nie. Die begrotingbeperking beteken dat ŉ spesiale heffing nie gebruik kan word om, byvoorbeeld, te betaal vir ŉ onderhoudsuitgawe nie want onderhoud moet by die begroting ingesluit word. Spesiale heffings is vir noodgevalle!
Die aanspreeklikheidsbepalings vir die betaal van ŉ spesiale heffing is effens verskillend van die bepalings wat die aanspreeklikheid vir die gewone heffing oorheers. Die persone wat die geregistreerde eienaars van eenhede in die skema is op die datum wanneer die trustees die heffing oplê, hetsy die jaarlikse heffing of ŉ spesiale heffing, is aanspreeklik om daardie heffing te betaal. Wanneer ŉ eenheid egter oorgeplaas word, verskuif die aanspreeklikheid vir die jaarlikse heffing pro-rata van die persoon wat die eienaar was ten tye van die trustees se besluit, na die nuwe eienaar.
Dieselfde geld egter nie vir die aanspreeklikheid vir ŉ spesiale heffing nie. Indien ŉ spesiale heffing lopend is ten tye van die verkoop van ŉ eenheid, moet die verkoper die betaling van die spesiale heffing voltooi voordat die eenheid na die nuwe eienaar oorgeplaas word. ŉ Alternatief kan ŉ reëling in die koopkontrak wees wat betaling van die spesiale heffing akkommodeer. En die beheerliggaam moet met die reëling tevrede wees want dit is ŉ voorwaarde vir die uitreiking van ŉ heffing-klaringsertifikaat.